
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	    Bucureşti, 26 mai 2010
    Pl-x  244 /2010


A V I Z

referitor la propunerea legislativă pentru 

completarea Legii nr. 571/2003 privind Codul fiscal, 

cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr. 571/2003 privind Codul fiscal, cu modificările şi completările ulterioare,  transmisă cu adresa nr. Pl.x 244 din data de 3 mai 2010 şi înregistrată sub nr. 31/393 din 5 mai 2010.

Conform dispoziţiilor art.75 alin.(3) din Constituţia României, revizuită în 2003 şi ale art. 92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din data de 26 aprilie 2010.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 26 mai 2010.

Propunerea legislativă are ca obiect de reglementare completarea Legii nr. 571/2003 privind Codul fiscal, cu modificările şi completările ulterioare, în sensul exceptării partidelor politice de la plata taxei pe clădiri pentru imobilele închiriate, proprietate publică sau privată a statului ori a unităţilor administrativ-teritoriale.
Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, înregistrat sub nr.1421 din 27 noiembrie 2009 şi punctul de vedere al Guvernului transmis prin adresa nr.196 din 25 ianuarie 2010, care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât sunt încălcate prevederile art. 138 alin. (5) din Constituţia României, revizuită în 2003, care prevede că nici o cheltuială bugetară nu poate fi aprobată fără stabilirea sursei de finanţare, ori propunerea legislativă nu identifică mijloacele necesare pentru acoperirea minusului de venituri generat de scutirea partidelor politice de la plata taxei pe clădiri pentru imobile închiriate.
În raport de obiectul şi conţinutul reglementării, propunerea legislativă face parte din categoria legilor ordinare. 

